Z`Eschenz hei mir würklich genau dört s`Ross usglade, wo mr`s im Früelig iiglade hei. Denn si mini Eltere mitem Spooks  no es Stückli mitgloffä, bis zum erschtä Bänkli. Dört hei si bi strahlendem Sunneschiin die schöni Ussicht ufe Bodesee gnossä, und ich ha mi ufä Wäg gmacht. Zerscht bärguf, am nä (nid so speziellä) Schlössli verbii, überä Hof mit Säu (ui, gföhrlich!) und alles obeduurä über Liebefels… Natürlich immer mit Blick ufe Bodesee, was scho biz beängstigend gsi isch. Gseht us wie s`Meer… So ändlos ;o)  S`negschtä Wägstück isch vielversprächend gsi, ä langs Stück em Hang entlang, Trampelpfad, optimal für eus!  Aber schlussändlich, nach öbbe zwei Stund, isch mr das ganze denn doch ächli verleidet… Zerscht simmer an es kaputts Brüggli cho, zwei Baumstämm, Brätter drüber, und: in dr Mitti es Loch! Das het mr jo nätterwiis grad Uskunft uüberä Gsamt-Zuestand geh, aber näbedure isch grad au nid gangä, will das Bächli sehr ä steils Bachbett gha het. Mir si also es Stück dr Hübel ab, quer durä Wald wo voll gsi isch mit Totholz und Äst. Ändlich ä Stell gfundä, isch dr Isard abegrütscht, het in dr Hälfti ä Gump überä gnoh,  isch uf dä Chnü glandet und irgendwie ufe gchlätteret… I bi fascht nüm us däm Bächli usecho, will d`Ärde am Hang so locker gsi isch und i immer wieder abgrütscht bi. Eimol am andere Ufer simmer aber no lang nid wieder ufem Wäg gsi, dä hämmer zerscht mol dur`s Chrüsimüsi us Äst, Stämm und Hügel müese finde! So öbbis isch mr ächt no nie passiert, aber dr`Isard het sich super gschlage! Spöter hei mr nomol es nid-so-chräftigs Brüggli verwütscht, dört hätti s`Ross dure Bach chöne. Will i aber kei Luscht gha ha  uf nassi Füess, bin ich über s`Brüggli. Dr Monsieur isch aber nid ans andere Ufer cho, sondern bachufwärts gloffä. Natürlich isch dr Zügel abegheit und dr Isard isch wie nä Ölgötz im Wasser gstande und nid cho! I ha nä müese holä. Het allerdings klappt, inklusive troche bliibä. Woni gmeint ha mir heige ändlich nur no grossi Wäg, simmer doch no uf es Stück Waldwäg grotä, wo äfach vom Holzä nid ufgruumt gsi isch… So dass i an einere Stell ha müese uf ä Ast stoh, und dr Isard eläi het müese drüber laufe. Het er  nid begriffä. Und wo n`er denn ändlich gloffä n`isch, het er nochär nüm gwartet! Mensch!  So simmer bis zobe grad nochli in Stress cho, trotz dä schönä Stück, wo mr hei chönne vorwärts ritte, und au mol galoppiere.  Und immer wieder het mä super schön dr Bodesee gseh. Igendwie au frustrierend…  Im letschte Wald hei is denn no Unmänge vo Mini-Müggli attackiert, extrem müehsam! Während em Laufe isch`s grad no gange, aber wehe mir hei mol aghalte…!  Wo mr in Neuwilen acho si, hani s`Gfühl  gha es bisst mi überall, und vor luter Müggli hei mr au no ä Umwäg gmacht. Aber denn, acho bi dr Karin, si d`Strapaze vom Tag schnäll vergässe gsi: D`Karin und dr Koni hei es alts Buurehuus umbaut, ä tollä Offestall für ihri zwei Andalusier gmacht und alles ganz toll iigrichtet und dekoriert. So schöön! Es isch grad no ä Pilger-Wanderer acho, und d`Karin het eus es super guets Znacht g`chocht. Mit Chueche zum Dessert, das isch ächt herrlich gsi, wie Ferie halt ;o)  Em Isard (er het d`Hälfti vom  Offestall übercho, mit Weid, Chraftfuetter und allem) hets au gfallä, er hät glaub nüt drgegä gha dört z`bliibä…